Skrekk på sosiale medier
Tematikken er velkjent. 
En gruppe ungdommer som har mørke hemmeligheter, og noen som ønsker hevn. 
Tvisten i denne filmen er at hele historien utspiller seg på PC-skjermen til en av ungdommene. 

På årsdagen til Blaires venninnes selvmord, videochatter hun med kjæresten og resten av vennegjengen. 
Plutselig begynner de å få meldinger fra den døde venninnens Facebook-profil, og en etter en tvinges de til å avsløre hemmelighetene sine. 

Den moderne vrien med at alt skjer på nett, er interessant. 
Samtidig er det også veldig irriterende til tider. 
Det blir mye klikking, frem og tilbake, opp og ned. 
Men det får også frem hvor distanserte vi blir når det skjer på skjermen. 
Filmen får også frem alle de måtene folk kan misbruke nettet på. 

Det føles mindre virkelig og mindre farlig når du sitter trygt og anonymt foran PC-en, og folk lirer av seg alle mulige styggheter de aldri ville ha ytret direkte til noen. 
Men ingen er egentlig anonyme, og alt som legges ut på nettet er der til evig tid. 

Tematikken er utrolig interessant , og ikke minst viktig. 
Men budskapet kommer dårlig frem i denne sjangeren. 
Jeg ville likt å se en seriøs film om dette temaet, og jeg tror det kunne vært uendelig mye mer skremmende. 
